Armeijassa opetettiin, että sotilas ei seiso, jos se voi istua, eikä istu, jos se voi maata. Siinä on muuten mitä mainioin vinkki vanhemmalle. Eihän tuota juuri ehdi maata tai istua, kun ensin juostaan kolme askelta lapsia jäljessä iltasatuun saakka, ja sen jälkeen pestään joka päivä seitsemän koneellista pyykkiä.

Mutta kun sopiva hetki koittaa, kannattaa relata. Kolmannen lapsen kohdalla emme ole enää hassanneet rahaa siihen, että ostaisimme lasteenhoitoon liittyvää tavaraa uutena, mutta sikäli kun kyse on ollut oman leiviskän helpottamisesta, olen maksanut kaikista elämää helpottavista ja sitä kuuluisaa arjen luksusta tuovista apparaateista mielelläni.

Kirjoitin viime viikolla, etten pidä siitä, että meille vanhemmille myydään tavaraa pelolla. Mutta aina kun joku myy jotain “laiskalle isukille”, olen maailman helpoin maali! Jos jokin keksintö säästää joka päivä 20 sekuntia aikaa säätämiseltä, ostan sen mukisematta.

Kymmenen ihaninta turhaketta laiskalle vanhemmalle

Tässäpä 10 maailman ihaninta vanhemmille suunnattua turhaketta järjestyksessä. Samalla tämä on oodi laiskuudelle tai uusavuttomuudelle, miten vain!

10. Matkarattaat

Mitä turhuutta! Yksillä rattailla selviäisi aivan hyvin, mutta miten ihanaa onkaan työnnellä lasta vaikkapa kaupungilla keveillä matkarattailla.

9. Remmi tutin tippumisen varalle

Lattialle tippuneesta tutista saa vain hyvää vastustuskykyä! Mutta selkähän siinä vioittuu, kun sitä pitää kyykkiä sieltä lattialta ylös. Vaan eipä tarvitse, kun ostaa varta vasten tuttia varten tarkoitetun kiinnitysremmin.

8. Pieniin pahvilaatikoihin pakatut rusinat

Kuka hullu noita ostaa, ajattelin monesti. Mutta rusinat ovat näppärä itkupotkuraivarien torjuja, koska ne nostavat heikolla hetkellä piltin verensokeria sopivasti. Ja olisihan se nyt työlästä joihinkin pusseihin muistaa rusinoita suuremmasta paketista pussittaa!

7. Kietaisubody

“Body” on äitien salakieltä, ja tarkoittaa vaatetta, jossa paita ja alushousut ovat kasvaneet yhteen, ja jonka alaosan saa napeilla helposti auki vaipanvaihtoa varten. Kietaisubody on puolestaan body, jota ei tarvitse vetää vauvan pään yli, vaan jossa kankaat tulevat yleensä nepparikiinnityksellä molempiin kylkiin kiinni.

Ja kuulostaa niin pikkutarkalta: onko mitään järkeä tuhlata ylimääräistä kangasta vain siksi, että puseroa ei tarvitse vetää pienokaisen pään yli? No on! Se vähentää turhien pienten itkujen määrää, eli se on sama kuin laittaisi rahaa pankkiin!

6. Rengassuojat lastenrattaisiin

En edes tiennyt, että tuollaisia on olemassa ennen kuin saimme sellaiset lahjoituksena. Onhan se niin iso homma puhdistaa renkaat ennen kuin vie lastenrattaat sisälle, silloin kun ne on pakko viedä sisälle. Mutta kyllä se vain tämäkin tuo ripauksen arjen luksusta elämään.

5. Alustaan kiinnittyvä turvaistuin

Ensimmäisen lapsen kohdalla meillä oli turvaistuin, joka piti kiinnittää turvavyöllä takapenkille joka kerta erikseen. Laskujeni mukaan alustaan “naks vaan” -menetelmällä kiinnitettävä malli säästää vuodessa kuusi litraa hikeä ja 800 kirosanaa.

4. Piltit “välipalapussissa”

Unohtakaa lusikat ja nololta tuntuva astioiden lainaaminen ravintolassa, ja juottakaa lapselle välipala suoraan “annospussista”! Kyllä, tällaisia tuotteita on olemassa, ja ne toimivat kuin junan vessa. Ja voi kun ovat käteviä matkalla!

3. Tuttipullojen höyrysterilointilaite

En ymmärrä, miten jaksoimme ensimmäisen vauvan kohdalla kiehuttaa tuttipulloja kattilassa joka ilta. Mikroaaltouuniin laitettava höyrysterilointilaite säästää suurimman osan tuosta vaivasta, ja maksaa vain muutaman kympin. Onhan se kamalannäköinen mötikkä, ja tavallaan aivan turhaa muovia, mutta järkihän siinä tuttipullojen kalastelussa haarukalla teräskattilasta menee.

2. Puhdistuspyyhe

Tämän myöntäminen hävettää melkeinpä eniten. Olen kertakäyttöisten puhdistuspyyhkeiden eli tuttavallisemmin vauvan pyllypyyhkeiden suurkuluttaja vielä kolmannenkin lapsen kohdalla. Aivan turhaa lisäjätettähän ne tuottavat, mutta eipä tarvitse juuri liata käsiään vaipanvaihdon yhteydessä.

1. Vaipparoskis

Päiväkodissa pienten lasten osastolla käyneet sen tietävät: siellä haisee rupsulle. Ja niin haisee vauvoja ja taaperoja vilisevien perheiden kylpyhuoneissakin, jos joku ei ole juoksemassa alvariinsa kakkavaippoja yleisiin roskiksiin.

Paitsi, jos hankkii vaipparoskiksen. Onhan se turhanaikaista rahanmenoa, ihan kauhea kasa muovia, ja ilmankin pärjää. Mutta ai että mitä arjen luksusta!

Kahta en vaihda: vaimoa ja vaipparoskista!